Útgáfa Læknablaðsins á netinu www.laeknabladid.is er um það bil tveggja ára um þessar mundir . Þar birtist nýtt tölublað um hver mánaðamót og er alla jafna nokkrum dögum fyrr á ferðinni en pappírsútgáfan . Allir árgangar blaðsins frá og með árinu 2000 eru nú á netinu ásamt þeim fylgiritum sem gefin hafa verið út á árabilinu 2000 - 2003 . Lestur og heimsóknir í netútgáfuna hafa aukist jafnt og þétt allt frá upphafi en þó má greina árstíðasveiflu í því sem öðru . Í hverjum mánuði líta fleiri í Læknablaðið á netinu heldur en nemur áskrifendum að pappírsútgáfunni og margir glugga í netútgáfuna oftar en einu sinni á mánuðinum . Svo virðist sem fylgirit með ráðstefnum og dagskrá Læknadaganna dragi fleiri lesendur á netið og fylgja þessu toppar þar sem nær þrjú þúsund gestir með yfir fjögur þúsund heimsóknir eru í ákveðnum mánuðum . Minnst er netútgáfan lesin á laugardögum en mest á mánudögum , þriðjudögum og miðvikudögum . Mest er netblaðið heimsótt af Íslendingum og umfangið af því sem gestir vilja opna er langmest hjá íslenskum gestum . Erlendir gestir eru hvaðanæva úr heiminum en flestir frá Norður-Ameríku og Vestur-Evrópu . Leitarvélin sem fylgir netútgáfunni er bæði öflug og þægileg . Hægt er að leita eftir höfundum , titlum greina , lykilorðum eða hvaða orði sem er en að sjálfsögðu einungis í þeim árgöngum sem birst hafa á netinu eða frá árinu 2000 . Einnig er hægt að slá upp efnisyfirlitum í eldri tölublöðum . Oft er leitað til ritstjórnar Læknablaðsins eftir upplýsingum um efni og skrif í eldri blöð og árganga og er þá flett upp í pappírseintökum af efnisyfirlitum en einnig er hægt að leita í www.gegnir.is sem er bókasafnskerfi Landsbókasafns . Þar er hægt að leita eftir höfundum , titlum og efnisorðum . Þótt Læknablaðið sé nú búið að koma sér vel fyrir á netinu þýðir það ekki að pappírsútgáfan hætti að koma í nánustu framtíð . Það eru enn margir áskrifendur Læknablaðsins sem aldrei hafa farið inn á netútgáfuna . Þannig að pappírsútgáfan er alls ekki á útleið og sennilegt er að þessi tvö útgáfuform munu lifa hlið við hlið um langan aldur . Útgáfurnar bæta hvor aðra og henta mismunandi allt eftir aðstæðum og tilgangi notkunar . Pappírsútgáfan gefur betri yfirsýn yfir efni og umfang blaðsins , hún er alltaf til staðar , hvorki rafmagnsleysi né vírusar geta hamlað lestri hennar . Netútgáfan er afar heppileg til leitar og upp munu vaxa kynslóðir lækna og annarra lesenda sem nær eingöngu lesa texta af tölvuskjám . Á afmælisári blaðsins þótti rétt að yfirfara viðmót blaðsins á netinu einsog það heitir á tölvumáli , leysa úr hnökrum og stytta aðgerðaleiðir og bæta við nýjum efnisatriðum . Eftir þessa tiltekt mun möguleikinn til að leita í blaðinu birtast á hverri síðu , jafnframt verður upphafssíða blaðsins , með efnisyfirliti nýjasta blaðsins , enn meira efnislega sundurgreind en áður var . Hægt verður að senda efni beint úr blaðinu á netfang einhvers væntanlegs lesanda , hægt verður að skrifa athugasemd við hverja grein og fá að lesa þær athugasemdir sem aðrir lesendur hafa gert við greinar . Það síðastnefnda er liður í því sjálfsagða markmiði Læknablaðsins sem það hefur fylgt frá 1915 og allt fram á tíræðisaldurinn , - en það er að ná til lesenda sinna . Vilhjálmur er prófessor í heilbrigðisfræði við Háskóla Íslands og ábyrgðarmaður Læknablaðsins . Védís er ritstjórnarfulltrúi Læknablaðsins .